NWU sê oor bloedtoetse ná Puk-student sterf | Maroela Media
Nicola Badenhorst (20) is dood nadat sy Saterdagaand in die hospitaal opgeneem is met simptome van breinvliesontsteking. Haar pa, Nico, het vroeër aan Maroela Media gesê dat Nicola omstreeks 21:30 in die hospitaal se waakeenheid opgeneem is en dat sy omstreeks 04:30 die volgende oggend dood is.
Prof. Fika Janse van Rensburg, rektor, het Vrydag in 'n video terugvoer gegee oor bloedtoetse wat op Badenhorst gedoen is. Volgens Janse van Rensburg was die bloedtoetse onbeslis.
"Die bloedtoetse het nie 'n duidelike uitslag gegee nie. Dit bevestig nie dat dit inderdaad meningitis was nie, maar dit bevestig ook nie dat dit nié meningitis was nie," het hy gesê. "Al wat oorbly is dat ons aan die hand van die kliniese simptome aanvaar dat dit wel meningitis was."
Janse van Rensburg het genoem dat breinvliesontsteking gewoonlik nie slegs by een persoon voorkom nie, maar dat daar nie 'n enkele ander geval van 'n student met simptome van breinvliesontsteking aangemeld is nie ten spyte van die digte bevolking op die kampus. Hy het studente aangemoedig om die kampus se gesondheidsentrum te besoek waar inentings teen breinvliesontsteking vir studente en personeel beskikbaar gestel is.
'n Private roudiens vir Nicola sou vandag in die NG kerk Virginia gehou word.
So pragtige jong meisie ….. ek is so jammer vir haar ouers. Mag God hul vertroos en styf vashou in hierdie tyd. Sterkte ek hou jul in my gebede!!!
So 'n pragtige meisie. My hart bloei vir haar ouers. Mag hul vertroosting vind by God en Hy hul dra in hierdie verskriklike hartseertyd. Baie sterkte aan haar ouers.
Sterkte aan haar ouers, dink aan julle vandag. Rus in vrede Nicola.
Baie sterkte vir die ouers. Ek sien wat my broer en sy gesin nog steeds deur gaan na hulle dogter laasjaar Maart oorlede is. Sy was ook by NWU gewees, het ook simptome van breinvliesonsteking gehad , maar al die toetse wat hulle gedoen het, kon dit nie bevestig nie, maar hulle kon ook nie se wat haar dood veroorsaak het nie. Dit bly hartseer. Sy het ook so skielik siek geword.